Kinders glo bedwelm, verkrag(Argieffoto: Miguel Roberts/AP) Twee jong meisies is glo die afgelope naweek in Phuthaditjhaba in die Vrystaat deur ŉ man verkrag nadat hy hulle glo aangesê het om dagga te rook. Die voorval het eers aan die lig gekom nadat die jongste kind begin kla het dat sy siek voel. Ao. Mmako Mophiring, polisiewoordvoerder, sê die ma van ŉ vyfjarige kind het haar Sondag om 10:00 begin uitvra oor hoekom sy so siek voel. Die kind het haar ma toe vertel dat ŉ man, wat glo aan haar bekend is, haar en ŉ vriendin (8) forseer het om dagga te rook. “Albei meisies is na die polisiestasie geneem, waarna hulle dadelik na ŉ hospitaal toe is vir verdere ondersoeke,” sê Mophiring. “Die dokter het tydens die ondersoeke agtergekom dat albei kinders bedwelm en boonop verkrag is.” ŉ Verdagte is kort daarna op twee aanklagte van verkragting en twee aanklagte van poging tot moord in hegtenis geneem. Hy sal na verwagting Woensdag in die Makwane-landdroshof verskyn. Lt.genl. Baile Motswenyane, provinsiale polisiekommissaris, het Dinsdag haar skok oor die voorval uitgespreek. “Dit is ŉ verskriklike voorval waar deur geen ouer of kind behoort te gaan nie,” sê sy. “Ek hoop die wiel sal draai sodat geregtigheid kan geskied.”